Επίσκεψη του Υπουργού Οικονομικών της Γαλλίας στην Ελλάδα
"επίσκεψη φιλίας μέσα σε περίπλοκες συνθήκες¨ την χαρακτήρισε ο Πιέρ Μοσκοβισί
Καθοδόν για την Κύπρο όπου θα γίνει σήμερα το άτυπο Συμβούλιο των Υπουργών Οικονομικών της Ευρωζώνης, ο Γάλλος Υπουργός Πιέρ Μοσκοβισί, έφθασε στην Αθήνα και συναντήθηκε με τον Πρωθυπουργό Αντώνη Σαμαρά, τον Ευάγγελο Βενιζέλο και τους Υπουργούς Ανάπτυξης, Κωστή Χατζηδάκη και Οικονομίας, Γιάννη Στουρνάρα. Ο κ. Μοσκοβισί απέδωσε την επίσκεψή του στην Ελλάδα, που είναι η πρώτη Γάλλου ΥΠΟΙΚ από το 1998, στην σχετική επιθυμία του Γάλλου προέδρου Φρανσουά Ολάντ και την χαρακτήρισε «κυρίως ως επίσκεψη φιλίας μέσα σε περίπλοκες συνθήκες». «Η Γαλλία ήταν πάντα στο πλευρό της Ελλάδας. Υποστήριξε την συμμετοχή της στο ευρώ και σήμερα υποστηρίζει την συνοχή της ευρωζώνης» είπε ο κ. Μοσκοβισί σε συνέντευξή που έδωσε στην γαλλική πρεσβεία υποσχόμενος ότι όλες οι ελληνικές προσπάθειες «θα έχουν την υποστήριξη της Γαλλίας», προειδοποίησε όμως ότι οι προσπάθειες αυτές πρέπει να «έχουν σοβαρότητα» και τόνισε την ανάγκη «η βούληση να μεταφραστεί σε πράξεις» και «οι μεταρρυθμίσεις να φθάσουν μέχρι το τέλος». «Η Γαλλία αγωνίζεται να μη θιγεί η ακεραιότητα της ευρωζώνης. Αυτό είναι το μήνυμα που έφερα στον πρωθυπουργό Αντώνη Σαμαρά και στον φίλο Υπουργό Οικονομικών Γιάννη Στουρνάρα». «Την ίδια στιγμή που η Ευρώπη ζητάει σεβασμό των δεσμεύσεων», είπε ο κ. Μοσκοβισί, «πρέπει να δούμε και την οικονομική ανάκαμψη, ώστε να μην πάνε χαμένες οι θυσίες, αλλά να υπάρξει μια καλύτερη ζωή για τους Έλληνες. Τόνισε μάλιστα, μιλώντας εκ μέρους και του Γάλλου προέδρου Φρανσουά Ολάντ, ότι «είναι σημαντικό ο ελληνικός λαός να αποκτήσει ελπίδα, αν υπάρξει δικαιοσύνη, και ανάκαμψη» και αναφέρθηκε στην έκφραση του Έλληνα πρωθυπουργού Αντώνη Σαμαρά να υπάρξει «φως στο τούνελ». Ο Γάλλος Υπουργός Οικονομικών εμφανίστηκε τέλος θετικός στο ενδεχόμενο επιμήκυνσης του ελληνικού προγράμματος δημοσιονομικής προσαρμογής, κάνοντας όμως σαφές ότι αυτό θα αποφασισθεί σε συνεννόηση με την Τρόικα. «Η αίσθησή μας είναι ότι τα πράγματα βαίνουν προς τη σωστή κατεύθυνση» κατέληξε ο κ. Μοσκοβισί.